钦定古今图书集成/明伦汇编/宫闱典/第051卷 > 《华清宫望幸赋》〈以题为韵〉李程
## 钦定古今图书集成/明伦汇编/宫闱典/第051卷 > 《华清宫望幸赋》〈以题为韵〉李程

“上苑之左兮，骊山之中。天作高岫，帝为离宫。示宸游
之有所，表圣鉴于无穷。临峻路而赫其昈昈，标爽垲
而屹以崇崇。惜翠华之未至，閴紫殿而犹空。则有望
幸其中，流涕延慕。希天颜而回瞩，望云阙而屡顾。想
恩波之东注，俯瞰渭流；爱佳气之西浮，空瞻秦树。目
尽烟末，心驰御路。何圣虑之未还，独幽怀而能喻？穷
辙迹且俟玉山之游，想车音将购《长门》之赋。”矧夫阁
有朝元之美称，殿有长生之嘉名。霞駮丹槛，云攒绣
楹，可以召通仙之降止，安皇祥之永贞。是以仰碧落，
竭丹诚，庶日月之回照，等葵藿而同倾。濯觱沸之泉，
每想金舆之度；践萋青之草，还思玉辇之行。虽托质
于别馆，常寄心于穆清。恋恋西向，悠悠瞩望。步磴道
以寂历，眄广庭以寥旷。竹花虽吐，如含待凤之诚；云
气才升，若睹从龙之状。彼玉山既远，金阙仍赊，未若
浮游近县，如在仙家。俄天邑之孔迩，自神都而不遐。
虽馆称“五柞，殿美九华”，喻之于此，曾何以加。惜乎神
光未瞩，旷此佳境，徒企想以忡忡，复怀慕而耿耿。闭玉树于深谷，销金铺于秀岭。君乎君乎，胡不出宸居
而来幸